b"\n_START_ARTICLE_\nAbd al-Ilah\n_START_SECTION_\nAnii de copil\xc4\x83rie \xc8\x99i tinere\xc8\x9be\n_START_PARAGRAPH_\nAbd al-Ilah s-a n\xc4\x83scut \xc3\xaen 1913 la Ta'if \xc3\xaen Hidjaz, ca unicul fiu al celui de-al doilea \xc8\x99i ultimului rege al Hidjazului, \xc8\x99eriful Ali ibn Hussein, \xc8\x99i al so\xc8\x9biei acestuia, Nafissa Khanum. Seriful Ali ibn Hussein era fratele mai mare al regelui Faisal I al Irakului, \xc8\x99i al reginei Aliya bint Ali, v\xc4\x83rul primar \xc8\x99i \xc3\xaen acela\xc8\x99 timp cumnatul regelui Ghazi I al Irakului. Familia sa a fugit din Hidjaz, c\xc3\xa2nd Abd al Aziz Ibn Saud, emirul Nedjdului a cucerit regatul tat\xc4\x83lui s\xc4\x83u \xc8\x99i i-a luat titlul. Abd al-Ilah a studiat vreme de trei ani la Colegiul Victoria din Alexandria, \xc3\xaen Egipt.\n_START_SECTION_\nRegent al Irakului 1939-1941\n_START_PARAGRAPH_\nC\xc3\xa2nd \xc3\xaen Irak regele Ghazi I, a murit \xc3\xaentr un accident de automobil, Abd al-Ilah, \xc3\xaen v\xc3\xa2rst\xc4\x83 de 26 ani a fost ales regent al nepotului s\xc4\x83u,noul rege Faisal al II-lea, care avea doar 4 ani. Din 1943 Abd al-Ilah a fost numit \xc8\x99i prin\xc8\x9b mo\xc8\x99tenitor. Se consider\xc4\x83 c\xc4\x83 Nuri Pa\xc8\x99a as-Said, Taha al Hashimi \xc8\x99i ofi\xc8\x9beri na\xc8\x9bionali\xc8\x99ti condu\xc8\x99i de colonelul Salah ad Din Al Sabagh au sprijinit alegerea sa ca regent pentru c\xc4\x83 vedeau \xc3\xaen el o personalitate slab\xc4\x83, u\xc8\x99or de influen\xc8\x9bat \xc8\x99i de manipulat. Ulterior, dup\xc4\x83 1941, el a sugerat \xc3\xaen mai multe r\xc3\xa2nduri \xc3\xaen public necesitatea unor reforme politice, f\xc4\x83r\xc4\x83 ,\xc3\xaens\xc4\x83, s\xc4\x83 le pun\xc4\x83 \xc3\xaen practic\xc4\x83, \xc8\x99i a \xc3\xaencercat s\xc4\x83 limiteze influen\xc8\x9ba lui Nuri as-Said. \xc3\x8en 1943 a reu\xc8\x99it s\xc4\x83 ob\xc8\x9bin\xc4\x83 pentru rege \xc8\x99i regent prerogativa de a demite pe prim mini\xc8\x99tri. Nuri as-Said a \xc3\xaencercat din acest motiv s\xc4\x83 propun\xc4\x83 britanicilor s\xc4\x83-l schimbe din func\xc8\x9bia de regent, cu emirul Zaid, frate vitreg al regelui Feisal I \xc8\x99i al emirului transiordanian Abdallah, a c\xc4\x83rui candidatur\xc4\x83 o sabotase \xc3\xaenainte.\n_START_SECTION_\nLovitura de stat din 1941\n_START_PARAGRAPH_\n\xc3\x8en timpul celui de-al doilea r\xc4\x83zboi mondial prin\xc8\x9bul Abd al-Ilah a fost deposedat de func\xc8\x9bia sa de c\xc4\x83tre ofi\xc8\x9beri na\xc8\x9bionali\xc8\x99ti pro-germani (din asa numitul \xe2\x80\x9eP\xc4\x83trat de aur\xe2\x80\x9d, sau \xe2\x80\x9eCei \xc8\x98apte\xe2\x80\x9d) \xc8\x99i fostul prim ministru, avocatul Rashid Ali pa\xc8\x99a Al Kaylani. Ace\xc8\x99tia au dirijat la 1 aprilie 1941 o lovitur\xc4\x83 de stat pro-hitlerist\xc4\x83 \xc3\xaempotriva regimului irakian care era pro-britanic. Dup\xc4\x83 ce a fugit din \xc8\x9bar\xc4\x83, Abd al-Ilah a fost \xc3\xaenlocuit \xc3\xaen func\xc8\x9bia de regent de c\xc4\x83tre Sherif Sharaf. Sherif Sharaf era un veri\xc8\x99or mai \xc3\xaen v\xc3\xa2rst\xc4\x83 \xc8\x99i foarte evlavios, al regelui Faisal. Regentul detronat \xc8\x99i fostul premier Nuri as Said s-au refugiat la Amman ca oaspe\xc8\x9bi ai emirului ha\xc8\x99emit al Transiordaniei,Abdallah I. La 2 mai 1941 Marea Britanie a lansat o ofensiv\xc4\x83 \xc3\xaempotriva rebelilor irakieni. La 26 mai, ziarul New York Times a relatat c\xc4\x83 Abd al-Ilah a chemat la rezisten\xc8\x9b\xc4\x83 pe to\xc8\x9bi conduc\xc4\x83torii tribali \xc8\x99i religio\xc8\x99i arabi \xc3\xaempotriva regimului pro-german instalat la Bagdad. El s-a adresat in mod specific poporului irakian, armatei \xc8\x99i poli\xc8\x9biei cer\xc3\xa2ndu-le s\xc4\x83 \xc3\xaendeplineasc\xc4\x83 \xe2\x80\x9eaceast\xc4\x83 sarcin\xc4\x83 dificil\xc4\x83\xe2\x80\x9d. La 2 iunie \xe2\x80\x9eGuvernul de ap\xc4\x83rare na\xc8\x9bional\xc4\x83\xe2\x80\x9d al lui Rashid Ali pa\xc8\x99a a fost \xc3\xaenl\xc4\x83turat de la putere de c\xc4\x83tre trupele britanice, iar \xc8\x99eful rebel a fugit \xc3\xaen Persia.Abd al-Ilah a revenit la Bagdad \xc8\x99i a fost repus \xc3\xaen func\xc8\x9bia de regent.\n_START_SECTION_\nReluarea regen\xc8\x9bei 1941-1953\n_START_PARAGRAPH_\nColabor\xc3\xa2nd cu Nuri as-Said cu multe rezerve, Abd al-Ilah a continuat o politica na\xc8\x9bionalist\xc4\x83 moderat\xc4\x83, men\xc8\x9bin\xc3\xa2nd rela\xc8\x9bii apropiate cu Puterile Aliate._NEWLINE_\xc3\x8en 1942 prin\xc8\x9bul a oferit un dineu oficial somptuos \xc3\xaen cinstea trimisului pre\xc8\x99edintelui Roosevelt, Wendell Wilkie. \xc3\x8en 1945 Abd al-Ilah a vizitat Statele Unite \xc8\x99i a fost cel dint\xc3\xa2i \xc8\x99ef de stat g\xc4\x83zduit de noua pereche preziden\xc8\x9bial\xc4\x83 de la Casa Alb\xc4\x83, so\xc8\x9bii Harry \xc8\x99i Bess Truman. Cu aceast\xc4\x83 ocazie Abd al-Ilah, ca regent al \xe2\x80\x9eIrakului prieten\xe2\x80\x9d, a fost decorat cu Legiunea de Merit a Statelor Unite. \xc3\x8en 1948-1949 armata irakian\xc4\x83 a participat la r\xc4\x83zboiul \xc3\xaempotriva Israelului. \xc3\x8en anii 1950 \xc8\x99i p\xc3\xa2n\xc4\x83 la moarte Abd-al Ilah a cochetat cu ideea unei uniri a Irakului cu Siria, aspirand la r\xc4\x83sturnarea regimurilor republicane siriene si fiind, poate, interesat \xc3\xaen tronul Siriei  . Interven\xc8\x9biile sale \xc3\xaen afacerile Siriei nu au avut succes, \xc8\x99i au atras critici grele \xc3\xaen Irak.\xc3\x8empotriva lui Nuri Said Abd al-Ilah a apelat uneori la politicieni rivali acestuia, precum Salih Jabr\n_START_SECTION_\nPrin\xc8\x9b mo\xc8\x99tenitor 1953-1958\n_START_PARAGRAPH_\nIn 1953 c\xc3\xa2nd regele Feisal al II-lea a ajuns la majorat, Abd al-Ilah a \xc3\xaencetat de a mai fi regent. Totu\xc8\x99i el a continuat s\xc4\x83 fie prin\xc8\x9b mo\xc8\x99tenitor, un consilier apropiat al t\xc3\xa2n\xc4\x83rului monarh \xc8\x99i s\xc4\x83 sprijine o politic\xc4\x83 extern\xc4\x83 favorabil\xc4\x83 Occidentului. \xc3\x8en 1955 Irakul a adoptat Pactul de la Bagdad, cunoscut \xc8\x99i ca Organiza\xc8\x9bia Tratatului Central CENTO, al\xc4\x83turi de Iran,Pakistan, Turcia \xc8\x99i Marea Britanie. Sediul CENTO se afla la Bagdad. \xc3\x8en mai 1957 regele Feisal al II-lea, prin\xc8\x9bul Abd al-Ilah \xc8\x99i primul ministru Nuri as-Said au primit la Bagdad vizita de 8 zile a regelui fondator al Arabiei Saudite, Ibn Saud. Aceasta era cea dint\xc3\xa2i vizit\xc4\x83 a acestuia \xc3\xaen Irak si era destinat\xc4\x83 s\xc4\x83 celebreze participarea Irakului la o Federa\xc8\x9bie Arab\xc4\x83 cu Iordania \xc8\x99i ruptura cu Egiptul panarabist condus de Gamal Abdel Nasser.\n_START_SECTION_\nRevolu\xc8\x9bia de la 14 iulie 1958\n_START_PARAGRAPH_\nLa 14 iulie 1958 colonelul Abd al Karim Al Kassem a condus o lovitur\xc4\x83 de stat militar\xc4\x83 care a dat jos regimul monarhic \xc8\x99i a dus la proclamarea Republicii Irak. Abd al-Ilah a neglijat \xc3\xaen mare m\xc4\x83sura politica intern\xc4\x83 \xc3\xaen favoarea celei externe si nu a fost luat prin surprindere de opozi\xc8\x9bia din cadrul armatei. \xc3\x8en cursul loviturii de stat, cand palatul regal a fost \xc3\xaempresurat de militarii rebeli, Abd al-Ilah nu a \xc3\xaencercat s\xc4\x83 fug\xc4\x83, a ordonat g\xc4\x83rzii regale s\xc4\x83 nu opun\xc4\x83 rezisten\xc8\x9b\xc4\x83, \xc8\x99i a pus s\xc4\x83 se ridice steagul alb pe cl\xc4\x83dire, in speranta ca se va permite familiei regale s\xc4\x83 p\xc4\x83r\xc4\x83seasc\xc4\x83 \xc8\x9bara (cum a fost, de pild\xc4\x83, \xc3\xaen Egipt). A fost omor\xc3\xa2t \xc3\xaen curtea palatului regal, cu mama sa, prin\xc8\x9besa Nafisa, so\xc8\x9bia sa, prin\xc8\x9besa Hiyam, nepotul s\xc4\x83u de 6 ani, prin foc de pu\xc8\x99c\xc4\x83 automat\xc4\x83, de c\xc4\x83tre c\xc4\x83pitanul Abd As-Sattar As Sab care \xc3\xaei conducea pe asaltatori. \xc3\x8empreun\xc4\x83 cu el au mai fost uci\xc8\x99i t\xc3\xa2n\xc4\x83rul rege Feisal al II-lea, prin\xc8\x9besa Abadiya \xc8\x99i al\xc8\x9bi demnitari \xc8\x99i slujitori. Dup\xc4\x83 descrierea entuziast\xc4\x83 publicat\xc4\x83 de agen\xc8\x9bia de \xc8\x99tiri a regimului Nasser, M.E.N., cadavrul lui Abd al-Ilah a fost t\xc3\xa2r\xc3\xa2t pe strada Al Rashid \xe2\x80\x9eca un cadavru de c\xc3\xa2ine, mutilat bucat\xc4\x83 cu bucat\xc4\x83\xe2\x80\x9d de c\xc4\x83tre mul\xc8\x9bime. Apoi a fost sp\xc3\xa2nzurat de pe balconul ministerului ap\xc4\x83r\xc4\x83rii."